**ข่าวประชาสัมพันธ์**

**8 สิงหาคม 2567**

**บสย. ผนึก SME D Bank ค้ำประกันสินเชื่อ SME Green Productivity**

**ช่วยลดต้นทุนผู้ประกอบการ ตอบรับนโยบายรัฐ มุ่งสู่สังคมคาร์บอนต่ำ**

 **บสย. ผนึก SME D Bank ลุยค้ำประกันสินเชื่อ SME Green Productivity ฟรี! ค่าธรรมเนียม 4 ปีแรก ลดภาระผู้ประกอบการด้วยโครงการค้ำประกัน Smart Green ช่วย SMEs เข้าถึงแหล่งเงินทุนได้ง่ายขึ้น พร้อมยกระดับสู่อุตสาหกรรมสีเขียว ก้าวสู่สังคมคาร์บอนต่ำ ขับเคลื่อนเศรษฐกิจประเทศเติบโตอย่างยั่งยืน**

**นายสิทธิกร ดิเรกสุนทร กรรมการและผู้จัดการทั่วไป** บรรษัทประกันสินเชื่ออุตสาหกรรมขนาดย่อม (บสย.) กล่าวว่า บสย. ผนึก ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank **ค้ำประกันสินเชื่อ** **SME Green Productivity** ยกระดับเพิ่มผลิตภาพเอสเอ็มอีสู่อุตสาหกรรมสีเขียวหรือ “Green Industry” ภายใต้รูปแบบการดำเนินธุรกิจที่เป็นมิตรกับสิ่งแวดล้อม มุ่งสู่สังคมคาร์บอนต่ำ ซึ่งจะสร้างประโยชน์ช่วยให้ผู้ประกอบการมีศักยภาพการแข่งขันสูงขึ้น ช่วยลดต้นทุนธุรกิจ และสามารถปรับตัวเข้ากับกฎกติกาการค้าใหม่ระดับสากลได้ ตอบรับนโยบายของรัฐบาลที่มุ่งส่งเสริมให้ผู้ประกอบการไทยปรับเปลี่ยนสู่การผลิตและการใช้พลังงานสะอาด พร้อมสานต่อนโยบาย Carbon Neutrality เพื่อให้ประเทศไทยเป็นผู้นำของอาเซียนในด้านการลดการปลดปล่อยก๊าซคาร์บอนไดออกไซด์สู่ชั้นบรรยากาศ

ภายใต้โครงการนี้ บสย. และ SME D Bank มุ่งสนับสนุน SMEs ให้สามารถเข้าถึงแหล่งเงินทุนได้ง่ายขึ้น ผ่านกลไกการค้ำประกันของ บสย. เติมสภาพคล่อง เพื่อสามารถพัฒนาและเปลี่ยนผ่านธุรกิจสู่อุตสาหกรรมสีเขียวได้อย่างราบรื่น ตอบโจทย์เทรนด์ธุรกิจทั่วโลกที่ให้ความสำคัญกับสิ่งแวดล้อม เพื่อสร้างโอกาสในการแข่งขันให้กับ SMEs ไทยมากยิ่งขึ้น

**ทั้งนี้ ด้วยเงื่อนไขที่ผ่อนปรน โครงการค้ำประกันสินเชื่อดอกเบี้ยถูก SME Green Productivity จะช่วยลดภาระผู้ประกอบการ SMEs** ปัจจุบัน บสย. มีวงเงินค้ำประกันสินเชื่อโครงการ Smart Green ภายใต้โครงการค้ำประกันสินเชื่อ PGS 11 “บสย. SMEs ยั่งยืน” มุ่งช่วยผู้ประกอบการประหยัดต้นทุนมากยิ่งขึ้น โดย บสย. ค้ำประกันได้สูงสุด 40 ล้านบาทต่อราย อัตราค่าธรรมเนียม 1.5% ต่อปี ฟรี!ค่าธรรมเนียมค้ำประกัน 4 ปีแรก โดย SME D Bank คิดอัตราดอกเบี้ย 3% ต่อปี คงที่ 3 ปีแรก วงเงินกู้สูงสุด 10 ล้านบาท ผ่อนชำระนานสูงสุดถึง 10 ปี แถมปลอดชำระหนี้เงินต้นสูงสุด 12 เดือนแรก ช่วยให้ผู้ประกอบการ SMEs มีเงินทุนดอกเบี้ยต่ำ และมีระยะผ่อนชำระนานเพียงพอที่จะสามารถพัฒนายกระดับเปลี่ยนผ่านธุรกิจสู่อุตสาหกรรมสีเขียวได้อย่างราบรื่น

จากความร่วมมือในครั้งนี้ มั่นใจว่าจะสามารถช่วยเหลือผู้ประกอบการ SMEs ได้รับสินเชื่อเพิ่มขึ้นไม่ต่ำกว่า 300 ราย ก่อให้เกิดสินเชื่อในระบบสถาบันการเงินไม่ต่ำกว่า 1,200 ล้านบาท และสามารถสร้างมูลค่าเพิ่มทางเศรษฐกิจได้มากกว่า 4,000 ล้านบาท รวมถึงรักษาการจ้างงานไม่น้อยกว่า 7,200 ตำแหน่ง ขับเคลื่อนเศรษฐกิจประเทศไทยสู่การเติบโตอย่างยั่งยืน

ทั้งนี้ เพื่อช่วยเหลือผู้ประกอบการ SMEs อย่างครบวงจร บสย. ยังพร้อมให้คำปรึกษาและคำแนะนำ SMEs ในการเข้าถึงแหล่งเงินทุน การแก้ปัญหาหนี้ และให้ความรู้ทางการเงิน ผ่านศูนย์ที่ปรึกษาทางการเงิน บสย. โดยไม่มีค่าใช้จ่าย นอกจากนี้ ยังเพิ่มความสะดวกให้ผู้ประกอบการ SMEs สามารถเข้ามาตรวจสุขภาพทางการเงิน พร้อมจองคิวขอรับคำปรึกษาทางการเงิน ฟรี! ได้ที่ LINE OA : @tcgfirst